CELEX: 32022D0701
Language: ro
Date: 2022-05-04 00:00:00
Title: Decizia de punere în aplicare (UE) 2022/701 a Comisiei din 4 mai 2022 de abrogare a Deciziei 2010/346/UE referitoare la măsurile de protecție cu privire la anemia infecțioasă ecvină în România (Text cu relevanță pentru SEE)

5.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 131/6
               
            
         DECIZIA DE PUNERE ÎN APLICARE (UE) 2022/701 A COMISIEI
         din 4 mai 2022
         de abrogare a Deciziei 2010/346/UE referitoare la măsurile de protecție cu privire la anemia infecțioasă ecvină în România
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 141 alineatul (1),
         întrucât:
         
                     (1)
                  
                  
                     Regulamentul (UE) 2016/429 împuternicește Comisia să adopte acte de punere în aplicare care să stabilească norme temporare, prin adăugarea de norme sau de alternative la cele prevăzute în partea IV titlul I capitolul 3 din Regulamentul (UE) 2016/429, pentru circulația anumitor specii sau categorii de animale terestre deținute. Normele temporare respective pot fi adoptate în cazul în care o boală listată menționată la articolul 9 alineatul (1) litera (d) din Regulamentul (UE) 2016/429 pare să se răspândească în pofida cerințelor privind circulația stabilite în conformitate cu partea IV titlul I capitolul 3 secțiunile 1-6 din Regulamentul (UE) 2016/429.
                  
               
                     (2)
                  
                  
                     Regulamentul de punere în aplicare (UE) 2018/1882 al Comisiei (2) a fost adoptat în cadrul Regulamentului (UE) 2016/429. Regulamentul de punere în aplicare (UE) 2018/1882 include anemia infecțioasă ecvină (AIE) în anexa sa și o clasifică drept boală listată menționată la articolul 9 alineatul (1) litera (d) din Regulamentul (UE) 2016/429.
                  
               
                     (3)
                  
                  
                     Decizia 2010/346/UE a Comisiei (3) a fost adoptată în temeiul articolului 10 alineatul (4) din Directiva 90/425/CEE a Consiliului (4) și stabilește măsuri de protecție cu privire la AIE în România. Măsurile de protecție respective se adaugă condițiilor de sănătate animală care reglementează circulația ecvideelor în Uniune, care au fost stabilite prin Directiva 2009/156/CE a Consiliului (5). Directiva 90/425/CEE a fost abrogată prin Regulamentul (UE) 2017/625 al Parlamentului European și al Consiliului (6), iar Directiva 2009/156/CE a fost abrogată prin Regulamentul (UE) 2016/429.
                  
               
                     (4)
                  
                  
                     Decizia 2010/346/UE a fost adoptată în 2010, când AIE a fost considerată endemică în România, iar situația bolii din statul membru respectiv prezenta un risc pentru sănătatea ecvideelor în Uniune.
                  
               
                     (5)
                  
                  
                     Regulamentul delegat (UE) 2020/688 al Comisiei (7) stabilește, printre altele, cerințele de sănătate animală pentru circulația în interiorul Uniunii a ecvideelor. Articolul 22 alineatul (1) litera (c) din respectivul regulament delegat stabilește cerințe în legătură cu AIE care trebuie îndeplinite pentru a expedia ecvidee către alte state membre.
                  
               
                     (6)
                  
                  
                     Cu ocazia reuniunii din februarie 2022 a Comitetului permanent pentru plante, animale, produse alimentare și hrană pentru animale, România a prezentat celorlalte state membre și Comisiei un raport privind situația care a arătat că au fost realizate progrese în ceea ce privește eradicarea AIE în statul membru respectiv și că anumite părți din teritoriul său au rămas indemne de boală de peste 12 luni sau că prevalența bolii s-a menținut în limitele observate la nivel regional în alte state membre. Aceasta arată că programul național de eradicare a AIE pus în aplicare pe teritoriul României s-a dovedit a fi eficace.
                  
               
                     (7)
                  
                  
                     Prin urmare, măsurile prevăzute în Decizia 2010/346/UE au devenit caduce, iar cerințele de sănătate animală prevăzute în Regulamentul delegat (UE) 2020/688 sunt în prezent suficiente pentru a asigura circulația în condiții de siguranță a ecvideelor între statele membre.
                  
               
                     (8)
                  
                  
                     Prin urmare, Decizia 2010/346/UE trebuie abrogată.
                  
               
                     (9)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Decizia 2010/346/UE se abrogă.
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 4 mai 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 84, 31.3.2016, p. 1.
         
            (2)  Regulamentul de punere în aplicare (UE) 2018/1882 al Comisiei din 3 decembrie 2018 privind aplicarea anumitor norme de prevenire și control al bolilor în cazul categoriilor de boli listate și de stabilire a unei liste a speciilor și a grupurilor de specii care prezintă un risc considerabil de răspândire a bolilor listate respective (JO L 308, 4.12.2018, p. 21).
         
            (3)  Decizia 2010/346/UE a Comisiei din 18 iunie 2010 referitoare la măsurile de protecție cu privire la anemia infecțioasă ecvină în România (JO L 155, 22.6.2010, p. 48).
         
            (4)  Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile din cadrul Uniunii cu anumite animale vii și produse în vederea realizării pieței interne (JO L 224, 18.8.1990, p. 29).
         
            (5)  Directiva 2009/156/CE a Consiliului din 30 noiembrie 2009 privind condițiile de sănătate animală care reglementează circulația și importul de ecvidee provenind din țări terțe (JO L 192, 23.7.2010, p. 1).
         
            (6)  Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (JO L 95, 7.4.2017, p. 1).
         
            (7)  Regulamentul delegat (UE) 2020/688 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește cerințele de sănătate animală pentru circulația în interiorul Uniunii a animalelor terestre și a ouălor pentru incubație (JO L 174, 3.6.2020, p. 140).